Padwoedeskieter kry tronkstrafArgieffoto Mohammed Sathar (50), wat Richard Duxbury (35) in 2012 tydens ŉ padwoedevoorval op die M4-snelweg in Clairwood, Durban, doodgeskiet het, is Maandag gevangenisstraf opgelê nadat hy vroeër aan moord skuldig bevind is. Maj. Thulani Zwane, provinsiale polisiewoordvoerder, het Dinsdag gesê Sathar is in die Durban-streekhof tot 15 jaar tronkstraf gevonnis vir moord en twee jaar vir die rig van ŉ vuurwapen. “Die slagoffer het op 29 Februarie 2012 op die snelweg gery toe hy deur die vragmotorbestuurder [Sathar] van die pad af getrek is,” het Zwane gesê. “Sathar en Duxbury het in ŉ argument betrokke geraak, waartydens Sathar Duxbury doodgeskiet het.” Die Brighton Beach-polisie het ŉ saak van moord ondersoek en Sathar ŉ paar dae later in Durban-Sentraal in hegtenis geneem. Die polisie het beslag gelê op Sathar se gelisensieerde vuurwapen en dit vir ballistiese toeste gestuur. Ná verskeie hofverskynings is Sutter skuldig bevind op aanklag van moord en die rig van ŉ vuurwapen. Lt.genl. Mmamonnye Ngobeni, die provinsie se polisiekommissaris, het Sathar se vonnis verwelkom. Sy het die noodlottige padwoedevoorval ten sterkste veroordeel en die Brighton Beach-polisie geloof vir hul goeie werk wat tot Sathar se skuldigbevinding en vonnis gelei het.